krag Archives - The Word for Today
Die transformerende waarheid van Golgota (4)
Johannes 19:30 NLV
Golgota was seëvierend! Nooit was moed groter of krag sterker nie. Toe Hy gesê het: ‘Dit is nou afgehandel’ (sommige vertalings lees ‘Dit is volbring’), het Hy nie bedoel dat Hy klaar of oorwonne was nie. Jesus is glad nie deur Golgota verpletter nie, Hy het op drie maniere geseëvier: 1) Hy het sy eie menslike begeerte om onbeskryflike lyding te vermy, oorkom: “Hy het… met sy gesig plat teen die grond gebid: ‘O my Vader! As dit moontlik is, neem tog hierdie lydensbeker van My weg. Doen nogtans nie soos Ék wil nie, maar soos Ú wil'” (Matteus 26:39 NLV). 2) Hy het die demoniese magte van die duisternis oorwin. ‘So het Hy die hemelse en aardse magte ontwapen. Hy het hulle in die openbaar bespotlik gemaak deur aan die kruis oor hulle te triomfeer’ (Kolossense 2:15 NLV). 3) Hy het die wet se hardkoppige eise teen sondaars oorwin. ‘Christus is immers die eindbestemming van die wet sodat elkeen wat in Hom glo, vrygespreek kan word’ (Romeine 10:4 NLV). By Golgota het liefde oor die wet geseëvier en ons wat nooit God se wet ten volle sou kon onderhou nie, is vrygemaak. ‘Dit is nou afgehandel!’ was die uitroep van ‘n oorwinnaar, nie van ‘n slagoffer nie! Dit het nie so vir die skare of sy geskokte en hartseer dissipels gelyk nie. Drie dae later het dit egter so gelyk toe die leë graf bewys het dat Jesus die dood oorwin het. Dit kom alles neer op die volgende: ‘Want as jy met jou mond bely dat Jesus die Here is en met jou hart glo dat God Hom uit die dood opgewek het, sal jy gered word’ (Romeine 10:9 NLV).
Sielskos: Gen 22:1-18; Luk 23:26-49; Ps 22; Jes 53
Gee oor aan God (3)
Psalm 143:10 NLV
Jy ontvang krag deur die daad van oorgawe, wat jy op geen ander manier kan ontvang nie. Jy ontvang vryheid deur oorgawe, wat jy andersins nooit sal ken nie. Die 12-Stap program vir herstel bied ‘n pad na vryheid vir verslaafdes aan. By die kern van die twaalf stappe lê daar egter ‘n groot paradoks: In watter een van die twaalf stappe sê dit, ‘Probeer nou rêrig hard om nie te drink nie’? In watter van die twaalf stappe sê dit, ‘Besluit nou om nie te drink nie’? Wonderbaarlik vra hierdie kragtige metode teen ons magtigste verslawings, nooit vir mense om te besluit om dit wat hulle lewens vernietig, op te hou doen nie. In plaas daarvan om die wil te mobiliseer, gee hulle volgelinge hul wil aan God oor. As jy die probleem deur jou wil probeer oorkom, sal dit jou verslaan. As jy egter jou wil aan God oorgee, word verlossing moontlik. Oorgawe, wat ons dink ‘n nederlaag beteken, is op die ou einde die enigste pad na oorwinning toe. Dis nie net die geval met alkohol en dwelms nie, maar met sonde in die algemeen. Hoekom misluk ons wil? Die handleiding van Alkoholiste Anoniem sê dat wanneer dit by alkohol kom, sê en voel ons ‘nooit weer nie.’ Ons doen dit egter weer. Hoekom? ‘Ons is op sekere tye nie in staat om met genoegsame krag die herinnering van die lyding en vernedering van selfs net ‘n week gelede in ons gedagtes op te roep nie. Die sekere nagevolge wat met die drink van alkohol gepaard gaan, skrik ons nie af nie. As hierdie gedagtes plaasvind, is hulle wasig en word hulle maklik met die ou verslete gedagte dat ons dit hierdie keer self kan hanteer, vervang.’ Die woord vir jou vandag is dus: Gee oor aan God.
Sielskos: Job 18-20; Luk 18:1-17; Ps 116:1-11; Spr 8:8-9
Die God-faktor in jou werk
1 Korintiërs 3:9 AFR53
Die grootste positiewe faktor wat jy in jou werk kan hê, is die God-faktor. Paulus skryf: ‘Ons is medewerkers van God…’ Ons werk saam met God. ‘n Chirurg in ‘n groot stadshospitaal het die gewoonte gehad om op ‘n paar minute alleen aan te dring voordat hy ‘n operasie uitgevoer het. Hy het ‘n uitstekende reputasie gehad en een van die jong dokters wat saam met hom gewerk het, het gewonder of daar dalk ‘n verband tussen sy gewoonte om alleen tyd te spandeer en sy sukses kon wees. Hy het die chirurg daaroor uitgevra en hy het geantwoord: ‘Ja. Voor elke operasie vra ek die Groot Geneesheer om my hande in hulle werk te rig. Daar was al tye wat ek nie geweet het wat om volgende in ‘n operasie te doen nie en dan het die krag skielik aan gekom – krag wat ek weet van God af gekom het. Ek sou nooit poog om ‘n operasie sonder Sy hulp aan te pak nie.’ Die chirurg se woorde het vinnig deur die hospitaal en toe deur die land versprei. Een dag het ‘n pa sy dogter na die hospitaal gebring en daarop aangedring dat die enigste dokter wat aan haar kon raak, ‘die een wat saam met God werk,’ moes wees. Die Bybel sê: ‘Vertrou op die Here met alles wat jy het. Moenie staatmaak op jou eie insigte nie. Vra na die wil van God in alles wat jy doen. Hy sal die regte pad vir jou wys’ (Spreuke 3:5-6 NLV). Let wel op dat dit nie sê dat jy nie jou eie insigte moet gebruik nie – dit sê net dat jy nie daarop moet staatmaak nie. Maak eerder op God staat. Dit is die formule om sukses in jou werk te bereik.
Sielskos: Eks 28-29; Luk 14:1-14; Ps 106:1-23; Spr 7:1-2